runetrust/blame-folketinget-dk huggingface dataset:
Mette Frederiksen (S), 2013-01-30:
Jeg er faktisk ikke helt sikker på, at jeg forstår spørgsmålet, men det, jeg kan sige, er, at de informationer, der er aftalt i regi af akutjobplanen, er tilgængelige, nøjagtig som det er aftalt.
Men jeg tror også, at jeg skal sige, at dem, der står bag aftalen om akutjob, er arbejdsgiverne i Danmark.
A-kassernes Samvirke er altså er aftalepart i det, der hedder akutpakke I, som er, kan man sige, den store indsats, vi gør, for at de mennesker, der måtte stå over for, at deres dagpengeret ophører i sidste del af 2012 og første halvdel af 2013, kan modtage en intensiveret indsats, både i jobcentret og i a-kassen.
Der er A-kassernes Samvirke aftalepart.
Men det er én aftale.
Så er der lavet en anden aftale om akutjob, som er lavet mellem de offentlige og private arbejdsgivere i Danmark, og i den aftalekreds er vi blevet enige om, hvad det er for oplysninger, vi ønsker at skulle give i forhold til antallet af opslåede akutjob, altså fordelingen mellem offentlig og privat sektor, fordelingen mellem kommune, region og stat, og alle de oplysninger er fuldt tilgængelige som aftalt.
I så fald tror jeg, at spørgeren er en af de eneste, der ikke kan se og høre og lytte sig til, hvad der er regeringens holdning, fordi vi har gjort det klart fra dag et, at vi vil have et ordentligt, gennemreguleret, fornuftigt dansk arbejdsmarked.
Vi er imod social dumping.
Det er vi i de afskygninger, den måtte vise sig i det danske samfund.
Det er derfor, vi har sat ind i forhold til ulovlig piratkørsel på motorvejene.
Det er derfor, vi har sat ind i forhold til problemer med social dumping på serviceområdet.
Det er derfor, vi har valgt at lade de tre myndigheder, altså Arbejdstilsynet, SKAT og politi, arbejde sammen på en helt anden måde, end vi har set det tidligere.
Det er derfor, vi har skærpet kontrollen.
Det er derfor, vi har skærpet sanktionerne.
Det er derfor, vi nu udvider brugen af arbejdsklausuler.
Jeg kunne fortsætte.
Det er derfor, vi prioriterer et kvalitativt løft af RUT-registeret, fordi vi vil være sikre på, at de tjenesteudbydere, der kommer til udefra, er her på et lovligt og oplyst grundlag.
Vi har fra dag et sat os for at ville bekæmpe den sociale dumping, og jeg vil da gerne række hånden ud, så hvis der er et af de borgerlige partier, der ønsker at stille sig på lønmodtagernes side i den her sag, er man mere end velkommen.
Henning Hyllested (EL), 2013-01-30:
Jamen det anser jeg for at være et forholdsvis klart svar, og det er jeg rigtig glad for, for det ligger da helt i tråd med det, som også Enhedslisten kæmper for.
Så vil jeg da faktisk i forlængelse af det stille spørgsmålet til ministeren: Hvordan forestiller ministeren sig så jernbanedriften og i det hele taget den kollektive trafik organiseret i fremtiden?
Der er meget snak om regionalisering med fare for opsplitning, og jeg ved jo, at ministeren og jeg er meget enige om, at den atomisering, der har fundet sted inden for den kollektive trafik, med alt for mange kokke, der rører rundt i gryden, er uhensigtsmæssig.
Jørn Dohrmann (DF), 2013-01-30:
Jamen det, der er ret interessant at vide, er jo, om ministeren tror på, at der kommer nogen, som vil lave den her pendling.
For ministeren sagde jo: om nogen.
Det vil altså sige, at ministeren ikke regner med, at der er en eneste, der vil gøre det her lille forsvindingsnummer, og at man måske faktisk vil lave en uddannelse, hvor vi sagtens kan forestille os, at eleven bor og opholder sig på skolen i mindst det halve år, som der skal til for at kunne erhverve kørekortet i enten Sverige eller Tyskland.
Jeg må sige til ministeren, at vi jo ser mange grænsependlere i dag.
Så kunne det her ikke blive den nye grænsehandel?
Det var derfor, jeg lige inddrog det.
Men jeg forstår på ministeren, at man ikke er optaget af det.
Det ønsker man egentlig ikke at analysere.
Derfor vil jeg også gerne spørge ministeren, hvor meget man egentlig vil holde fokus på, om det her bliver et problem.
Henrik Dam Kristensen (S), 2013-01-30:
Altså, vi har for mange eksempler på, at selskabet tænker på, hvad der er godt for selskabet selv som selskab, i stedet for at tænke på, hvad der er godt for passagererne.
Jeg tror, at når man som passager skal fra sit hjem til sit arbejde og retur igen, er man lidt ligeglad med, om man skifter fra Movia til Metro og så over til DSB, eller hvad man nu gør.
Man tænker på, at man skal på en rejse, og så er man lidt ligeglad med, at den involverer forskellige udbydere.
Forpligtelsen til, at disse forskellige udbydere sætter kunden i centrum, tror jeg bliver helt afgørende.
Hvis vi kunne det, tror jeg faktisk, at vi uden en voldsom investering kan få noget, der næsten måske kunne være et kvantespring inden for den offentlige transport.
Og det ville jeg synes var en stor fornøjelse at medvirke til.
Kim Christiansen (DF), 2013-01-30:
Tak for det, og tak til ministeren for besvarelsen.
Nu kunne det ud fra spørgsmålet måske godt fremstå en lille smule, som om Dansk Folkeparti var bekymret for færdselssikkerheden, hvis 16-årige fik den her mulighed.
Spørgsmålet går egentlig lige så meget på, hvilke overvejelser justitsministeren har gjort sig over færdselssikkerheden i forbindelse med den implementering, som man nu har lavet, og den måde, man har valgt at implementere det på.
Vi har jo i Dansk Folkeparti tidligere både været inde på, at 15-årige skulle have lov at køre knallert, og at de 16-årige måske også skulle have lov at køre lidt hurtigere.
Men det kan selvfølgelig tænkes, at det har nogen trafiksikkerhedsmæssige konsekvenser, for vi vil jo samtidig stille helt andre krav til køreuddannelse osv., krav, som måske ikke stilles i vores nabolande.
Dem har jeg ikke gransket, så det er et postulat.
Men har det været hensynet til trafiksikkerheden, der har været afgørende for den måde, man har valgt at implementere det på her?
Jeg har også et andet spørgsmål, og det er om epilepsi.
Folk, som har haft det, har måske haft erhvervskørekort i 30 år og kørt uden skader eller noget.
Mange af dem mister jo med det her nye direktiv også deres kørekort.
Så det er sådan nogle ting, jeg gerne ville have ministeren svarede på, frem for bare at få en opremsning af nogle tyske regler.
Morten Bødskov (S), 2013-01-30:
Tak for det, formand.
Spørgsmålet har jo sammenhæng med det spørgsmål, vi havde lige før, altså spørgsmål nr. 861, og hvor jeg jo i min besvarelse redegjorde for aldersgrænserne for erhvervelse af motorcykelkørekort.
Det følger af tredje kørekortdirektiv, at Danmark er forpligtet til at anerkende gyldigheden af kørekort udstedt i et andet EU/EØS-land, så længe direktivets udgangspunkter for aldersgrænser er overholdt.
Denne gensidige anerkendelse er således en helt central del af kørekortdirektivet.
Det følger i overensstemmelse hermed af kørekortbekendtgørelsen, at personer, der har et kørekort udstedt i et andet EU/EØS-land, bl.a. kan føre lille motorcykel fra det fyldte 16. år, mellemstor motorcykel fra det fyldte 18. år og stor motorcykel fra det fyldte 20. år, hvis kørekortet giver indehaveren ret hertil i det land, hvor kortet er udstedt.
I den forbindelse tror jeg altså at det er vigtigt at have for øje, at man efter tredje kørekortdirektiv kun kan få udstedt kørekort i det EU/EØS-land, hvor man har sædvanlig bopæl.
Sædvanlig bopæl forstås i den sammenhæng som det sted, hvor man sædvanligvis opholder sig, hvilket vil sige, at man opholder sig der mindst 185 dage inden for et kalenderår.
Og så kommer det, som vi har diskuteret: Det er således ikke muligt efter EU-reglerne at tage et kørekort i f.eks. Tyskland eller Sverige, hvis man stadig bor og opholder sig i Danmark.
Så jeg må derfor sige, at jeg ikke deler spørgerens bekymring for færdselssikkerheden i Danmark.
Tak for det, formand.
Nu skal hr. Kim Christiansen holde tungen lige i munden.
Det første, vi snakkede om, var, om det var muligt, mens man stadig opholdt sig i Danmark og boede i Danmark, at tage et kørekort i f.eks. Tyskland eller Sverige.
Det er det ikke.
Det andet var, om man kunne forestille sig, at der var rigtig mange 16-årige, som ville drage til Tyskland eller Sverige eller andre steder i Europa med henblik på at få et kørekort som 16-årig for så at bruge det i Danmark 2 år tidligere end ellers.
Det tror jeg simpelt hen ikke der er mange der vil.
Så derfor var det de to ting, jeg svarede hr. Jørn Dohrmann på før.
Altså, det her er hverken gennemført i røgfyldte lokaler eller som en tyv om natten, og hvad man ellers kan finde på at sige.
Det baserer sig bl.a. på en lov, som den tidligere regering fik vedtaget tilbage i december 2010 om ændringer af færdselsloven, hvor aldersgrænsen for at køre lille motorcykel blev fastholdt på 18 år.
Nu bliver det så rullet ud og udmøntet i en kørekortbekendtgørelse.
Det er helt fuldstændig, som det blev fortalt på daværende tidspunkt.
Kim Christiansen (DF), 2013-01-30:
Jeg skal såmænd gerne stå ved mine udtalelser om, at jeg synes, det her er kommet lidt som en tyv om natten.
Det skammer jeg mig ikke over, selv om jeg kan forstå på justitsministeren, at han sådan er blevet lidt pikeret over det.
For jeg mener faktisk, at det er kommet lidt som en tyv om natten, for det her er et direktiv, man sidder i Justitsministeriet og beslutter hvordan skal udmøntes.
Der har som sådan ikke været en politisk behandling af selve udmøntningen, og det er nok det, jeg kritiserer lidt.
Først siger justitsministeren, at det her med at tage kørekort i Tyskland eller Sverige slet ikke kan lade sig gøre.
Efterfølgende siger justitsministeren så, at justitsministeren ikke har fantasi til at forestille sig, at der er ret mange, der vil benytte sig af det.
Det stritter jo sådan lidt i hver sin retning, for det er faktisk således, at man altså godt kan tage sådan et kørekort, hvis man bosætter sig i f.eks. Tyskland eller i Sverige i 6 måneder.
Det er i hvert fald det, politiet har oplyst til mig, altså at det er sådan, reglerne er.
Når det så er sagt, er det jo stadig væk, synes jeg, problematisk, at man fra regeringens side på alle andre områder forsøger at lægge sig meget tæt op ad EU.
Men lige her implementerer man altså på en sådan måde, at der vel faktisk ikke er ret meget mere end to lande tilbage i Europa, som har lignede restriktive regler i forhold til unge menneskers adfærd på motorkøretøjer.
Og det var jo egentlig det, hovedspørgsmålet gik på: Hvorfor har man valgt det fra regeringens side?
Morten Bødskov (S), 2013-01-30:
Der kommer mange og specifikke spørgsmål.
Hvis man har spørgsmål, som ligger ud over det, synes jeg det er helt fair, men jeg beklager selvfølgelig, hvis jeg tog munden for fuld og sagde, at hr. Jørn Dohrmann beskyldte mig for at komme som en tyv om natten.
Det var hr. Kim Christiansen, der gjorde det.
Det er helt fair, og jeg respekterer hr. Jørn Dohrmanns evne til at koncentrere tingene om det, det handler om.
Så tak for det, det kan kun fremme debatten.
Skulle det her betyde, at rigtig mange 16-årige danskere vil flytte eksempelvis til Tyskland for at få et motorcykelkørekort og derefter anvende det Danmark 2 år tidligere, end hvis de havde opnået kørekortet efter danske regler?
Det tror jeg simpelt hen ikke på.
Altså, det kan godt være, men jeg må indrømme, at jeg har svært ved at forestille mig, at der er rigtig mange danske 16-årige, som for at få et kørekort 2 år tidligere end ellers skulle flytte til Tyskland og opholde sig der.
Det kan jeg simpelt hen ikke se for mig.
Det her er implementeret fuldstændig åbent.
Jørn Dohrmann (DF), 2013-01-30:
Det er noget, ministeren lige nu prøver på at lægge mig i munden.
Det vil jeg gerne have mig frabedt.
I stedet skulle ministeren forholde sig til de spørgsmål, jeg har stillet til ministeren om, hvorfor man overimplementerer.
Eller er det noget, ministeren nu lige pludselig har lavet om på, altså at det kan man ikke gøre på den måde?
Hvordan bliver de ramt af det her?
Nu skal de til at have et bilkørekort.
Er det erhvervsvenligt, som ministeren ser det?
Morten Bødskov (S), 2013-01-30:
Som sagt deler jeg simpelt hen ikke opfattelsen af, at det her skulle være gennemført som en tyv om natten.
Altså, det baserer sig på en ændring af færdselsloven, som fandt sted den 21. december 2010.
Og alderen bliver nu udmøntet i en kørekortbekendtgørelse.
Jeg er godt klar over, at Dansk Folkeparti stemte imod.
Det er ikke muligt efter EU-reglerne at tage et kørekort i f.eks. Tyskland eller Sverige, mens man stadig bor og opholder sig i Danmark.
Så jeg ved ikke, hvor hr. Jørn Dohrmann har det fra.
Så, altså, det er sådan set meget enkelt.
Min forgænger i stolen her, tidligere justitsminister hr. Lars Barfoed, har fremlagt det helt åbent for Folketinget.
Den tidligere borgerlige regering valgte at fastholde den hidtidige og daværende gældende aldersgrænse på 18 år for lille motorcykel.
Det er lagt helt åbent frem.
Det er fair nok, at Dansk Folkeparti stadig er imod, men jeg synes altså, at man så må prøve at læse, hvad der står, frem for at stå og sige ting her, som er helt åbenlyst forkerte.
Jørn Dohrmann (DF), 2013-01-30:
Jeg vil bare i forlængelse af det foregående høre justitsministeren om, hvorfor man overimplementerer kørekortdirektivet her.
Altså, hvorfor forholder man sig ikke til de problemer og udfordringer, der måske er ved, at andre lande har nogle lavere aldersgrænser?
Lad os nu bare tage den lille motorcykel, uanset om det er 250 cm³ eller 125 cm³.
En dansk dreng kan køre til Tyskland og få kørekortet der og så komme hjem til Danmark og egentlig køre på det herhjemme.
Hvorfor overimplementerer regeringen det her direktiv?
Det har ministeren ikke svaret på på nuværende tidspunkt.
Som landbrugsmedhjælper har man f.eks. skullet være 16 år for at måtte køre på et traktorkørekort.
Hvordan bliver de ramt?
De kan ikke engang få det lille kørekort, som der er lagt op til i direktivet, for det har regeringen udeladt.
Morten Bødskov (S), 2013-01-30:
Det er jo vanskeligt for mig at svare på andet end det, som spørgeren spørger om.
Altså, der er ikke spurgt til epilepsi eller andre ting, som også har været fremme i debatten.
Jeg svarer på det, der bliver spurgt om.
Spørgeren siger så, at det på mit svar kunne lyde, som om jeg havde fået det indtryk, at Dansk Folkeparti var bekymret for de færdselssikkerhedsmæssige konsekvenser af, at 16-årige eksempelvis kan tage et motorcykelkørekort i Tyskland eller Sverige.
Det er faktisk det, Dansk Folkeparti har spurgt om, og det er derfor, jeg svarer på det.
Så man må have mig undskyldt.
Det er sådan set derfor, jeg svarer, som jeg gør.
Det er lidt vanskeligt at diskutere med Dansk Folkeparti, hvis man ikke vil have svar på de spørgsmål, man stiller.
Nok om det.
Hvad var begrundelsen for, at man fastholdt 18-årsreglen fra den tidligere regerings side?
Det er jeg helt sikker på står sort på hvidt i det lovforslag, som tidligere justitsminister Lars Barfoed fremsatte, og i de svar, han har givet til Folketinget.
Det vil man kunne finde der, men det vil da undre mig meget, hvis ikke også aspekter af færdselssikkerheden er indgået i de svar.
Kim Christiansen (DF), 2013-01-30:
Jeg skal da være den første til at beklage, hvis nogle af mine spørgsmål befinder sig en lille smule uden for justitsministerens videnområde eller det, der i hvert fald er forberedt til i dag, men jeg modtager positivt tilkendegivelsen om at svare på det, der bliver spurgt om.
Det er jo altid rart, når der bliver det.
Når jeg rejser den her bekymring om trafiksikkerhed, er det naturligvis, fordi vi ser et trafiksikkerhedsmæssigt problem måske ikke i, at 16-årige med en ordentlig uddannelse bag sig kunne få lov at køre lidt stærkere end de 30 km/t., som de gør i dag, men at man har den mulighed, som trods alt eksisterer, selv om ministeren ikke mener at mange vil benytte sig af den, at man kan tage et længerevarende ophold i Tyskland eller Sverige og så med en anden baggrund kan vejlede unge mennesker i, hvordan adfærd i trafikken skal være.
Det, der sådan set er bekymrende, er, hvis man får de her enkeltstående tilfælde med nogle 16-årige, som slippes ud i trafikken på nogle vilkår, som vi måske ikke synes er i orden.
Morten Bødskov (S), 2013-01-30:
Jeg er helt sikker på, at i det lovforslag, som Dansk Folkeparti stemte imod, og som den tidligere regering fik gennemført den 21. december 2010, er der redegjort for ændringer af færdselsloven, og uden lige at have det i detaljer her er jeg som sagt helt sikker på, at også lige nøjagtig spørgsmålet om, hvorfor man er landet på aldersgrænsen på 18 år for at føre lille motorcykel, har min forgænger, hr. Lars Barfoed, også redegjort udførligt for det og også set det med færdselssikkerhedsmæssige briller.
Diskussionen om relationerne til andre køretøjer vil jeg foreslå at vi eventuelt kan tage under den forespørgsel, som vi jo inden længe skal have.
Jeg kunne forestille mig, at mange af de spørgsmål, som hr. Kim Christiansen har stillet i dag, også vil blive stillet under den forespørgsel.
Summa summarum læner regeringen og jeg os fuldstændig op af det lovforslag, som den tidligere regering fik vedtaget, når det handler om at fastholde en aldersgrænse for at føre lille motorcykel på 18 år.
Kim Christiansen (DF), 2013-01-30:
Tak for det.
Nu skal jeg prøve at se, om jeg kan formulere mig på en måde, så også justitsministeren forstår, hvad jeg spørger om.
Nu har vi været meget omkring færdselssikkerhed, og så har jeg jo den her store bekymring.
Hvad har bevæggrunden været for, at 18-årige kun må køre motorcykel på 125 m³, men at de samme 18-årige kan gå ud at købe en bil med 200 eller 300 hestekræfter?
Så hvis man som ungt menneske vil ud at køre stærkt, skal man selvfølgelig ikke købe en motorcykel, så skal man bare købe en bil.
Det virker bare ulogisk på mig, at man måske straffer dem med de små indkomster, for en lille motorcykel er sådan noget, mange unge mennesker kan overkomme at starte op med.
Det ligger inden for deres økonomiske muligheder, og så har de et godt transportmiddel.
Så kunne vi begynde at tale Udkantsdanmark, beskæftigelse osv.
Det her kommer jo til at koste for erhvervslivet, men det er så tilsyneladende ikke nogen tanker, man har gjort sig i Justitsministeriet – altså tanker om sikkerheden i forhold til køretøjer.
Morten Bødskov (S), 2013-01-30:
Regeringen følger hele tiden udviklingen på færdselsområdet.
Vi tror dog ikke, at det her bliver et problem, som betyder, at man skal være så bekymret for færdselssikkerheden, som spørgeren og medspørgeren lægger op til.
Årsagen til, at regeringen følger færdselssikkerhedsområdet tæt, er jo, at vi står over for en række udfordringer med færdselssikkerheden.
Derfor var det også et bredt flertal, med undtagelse af Dansk Folkeparti, som stod bag den lov, som den tidligere regering gennemførte dele af det her direktiv under.
Det handlede jo bl.a. om, at man fastsatte en grænse på 18 år for, hvornår man skulle have lov til at køre lille motorcykel.
Uden at have været inde i debatten dengang tror jeg ikke helt, at man kan afvise, at netop spørgsmålet om færdselssikkerhed også har spillet en vis rolle i argumentationen dengang.
Så der er bestemt optagethed af færdselssikkerheden, og det synes jeg at man skal holde fast i, for man skal selvfølgelig have en særlig opmærksomhed på de her motorcykler, når man taler færdselssikkerhed.
Som jeg sagde tidligere, er forudsætningen for, at man kan få et kørekort i et andet land, at man har sædvanligt ophold eller bopæl der.
Og der skal man så bo i mindst 185 dage af et kalenderår.
Vi vurderer ikke, at det er særlig mange, om nogen.
Det ved vi jo ikke, men vi har svært ved at forestille os, at der er rigtig mange danske 16-årige, som vil drage over på den anden side af grænsen, opholde sig der mindst 185 dage i et kalenderår for at få lov til at køre 2 år tidligere på en lille motorcykel, end hvis de havde søgt om det samme kørekort i Danmark.
Det må jeg sige.
Vi har altså vanskeligt ved at tro, at det er særlig mange, og vi har også vanskeligt ved at vurdere, hvor mange det i givet fald vil være.
Samlet set deler vi altså ikke hr. Kim Christiansens, og forstår jeg, også hr. Jørn Dohrmanns bekymring for færdselssikkerheden i den her sammenhæng.
Jørn Dohrmann (DF), 2013-01-30:
Tak for det.
Men jeg synes, at det så egentlig burde være ret nemt for ministeren at svare på spørgsmålet om, hvorvidt man er bange for, at den her pendlen vil have konsekvenser for færdselssikkerheden.
Det kan jo egentlig besvares med ja eller nej.
Det, jeg egentlig bare kan konstatere, er jo, at ministeren ikke rigtig vil svare på de her spørgsmål, herunder hvorfor man fra dansk side vælger at overimplementere.
Det ville man ikke svare på, og så beskyldte man mig for at have snakket om en tyv om natten og alle de her ting.
Altså, det var en gang udenomssnak.
Næh, det, det egentlig drejer sig om her, er jo, om regeringen er optaget af den grænsehandel, der foregår.
Nu er det godt nok varer, man kører ned til måske Fleggaard og henter, men det kunne lige så godt være, at der var nogle, der ville lave et handelsobjekt med at kunne sælge kørekort til de unge mennesker.
Det kunne f.eks. være, at man tog et ophold i Tyskland ½ år, får en gymnasial uddannelse eller et andet skoleophold, eller hvad det end kunne være, og så samtidig får man et kørekort til motorcykel – eller det kunne også være her i grænseregionen omkring Malmø/København.
Jeg vil bare spørge ministeren kort og præcist: Hvor mange regner ministeren med, at den her grænsesøgning vil omfatte?
Er det 0 personer, eller er det 7 personer, eller er det 200 personer, som det vil omfatte?
Hvad tror ministeren?
Morten Bødskov (S), 2013-01-30:
Igen: Det kan godt være, at det er mig.
Sådan som jeg har forstået Dansk Folkeparti, er man imod, at den daværende regering fastslog, at man skulle være 18 år for at køre lille motorcykel.
Man ville gerne have haft det ned på de andre EU-landes niveau, 16 år.
Det mener man er færdselssikkerhedsmæssigt forsvarligt.
Alligevel er man bekymret.
Hvis der er nogle, der tager til Tyskland og tager et kørekort som 16-årige og kommer til Danmark, er man også bekymret for færdselssikkerheden.
Altså, jeg må indrømme, at jeg ikke helt kan forstå Dansk Folkepartis argument.
Mener man, at man skal være 16 år, eller er man bekymret for færdselssikkerheden, hvis 16-årige kommer kørende på lille motorcykel fra Tyskland til Danmark?
Den tidligere regering har fastlagt, at man skal være 18 år, og det støtter den nuværende regering.
Det lovforslag, der blev fremsat i Folketinget for mere end 2 år siden, baserer sig jo delvis på det tredje kørekortdirektiv.
Som sagt, foranlediget af det sidste spørgsmål her om, at man er bekymret for, at der kunne befinde sig nogle 16-årige ovre på den anden side af grænsen, opholder sig der tilstrækkelig længe og tager et kørekort der, kommer tilbage til Danmark, bruger det, på trods af at de kunne vente i 2 år i Danmark på at få det, så er Dansk Folkeparti lige pludselig bekymret for den samlede færdselssikkerhed.
Det er vi ikke.
Jeg tror som sagt ikke, at det er særlig mange – om nogen – der vil benytte sig af den mulighed.
Det er de færreste 16-årige, som rykker rødderne op og flytter til Tyskland for at få et kørekort til lille motorcykel, 2 år før de kunne have fået det i Danmark.
Flemming Damgaard Larsen (V), 2013-01-30:
Tak for det.
Jeg vil godt i forlængelse af de spørgsmål, som hr. Kristian Pihl Lorentzen var inde på omkring den store takststigning, der er sket, stille et spørgsmål til transportministeren.
Det er jo helt rigtigt, for det kan vi jo konstatere, at regeringspartierne lovede en nedsættelse af taksterne på 40 pct. her i hovedstadsområdet og på Sjælland.
Det modsatte er sket; der har været en takststigning på 3,5 pct.
Kan ministeren ikke se, at det jo er helt galt at gå ud at love sådan noget og så løbe fra sine løfter, lige så snart man har sat sig på regeringsbænkene?
Henrik Dam Kristensen (S), 2013-01-30:
Det er og må selvfølgelig blive et ledelsesansvar.
Det, jeg agter at gøre, er at være opmærksom på, at de økonomiske forbedringer, der er stillet som krav til DSB, bliver gennemført.
Og jeg vil så endnu engang gerne præcisere, at jeg er meget tilfreds med, at både bestyrelse, direktion og medarbejdere har arbejdet så stålsat for at få balance i DSB's økonomi, for det skal DSB selvfølgelig have for at være en ordentlig og troværdig partner, men det går faktisk også i den rigtige retning.